**Îngeri căzuți**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Tu crezi c-ar fi putut din cer să cadă

Vreun înger? De o vreme mă-ndoiesc,

Măcar un strop de sânge pe zăpadă

Ar fi rămas... Ce lucru nefiresc!

Tu crezi că-n înălțimi și-a frânt aripa

Sau Dumnezeu nu l-a putut ierta

C-a transformat în veșnicie clipa

Să ne-o aducă-n dar? De-ar fi așa

Atunci să știi c-aseară, la fereastră,

Când desenam cu buzele pe geam

Un vers desprins din poezia noastră

Stătea un înger palid, eu zâmbeam...

- Cred uneori că îngerii coboară

Să-ntrebe despre noi cei rătăciți

Sub tâmpla unei nopți de primăvară,

Pe cerul lumii doi meteoriți.

L-am așteptat pe-al meu o iarnă-ntreagă

Privind peste castanii argintii

Și l-am rugat să-ți spună că-mi ești dragă,

Că poate ai uitat sau nu mai știi,

Dar îngerii nu uită niciodată,

Iar de-au căzut sub aripile lor

Mai poartă lume-aceea-ndepărtată

De unde vin și încă le e dor...

Liliana Trif Ioan Grigoraș